Friz atı

Friz atı — Şimali Hollandiyanın Frizland bölgəsinə aid at cinsi. Bu cins bir neçə dəfə demək olar ki, nəsli kəsiləcək vəziyyətə gəlib. Friz atları yüngül yük atı kimi təsnif edilir və müasir dövrdə minik və araba çəkmək üçün istifadə olunur. Friz atları əsasən tamamilə qara rəngli dərisi, uzun və dalğalı yalı və quyruğu, ayaqlarında tüklü "ləçəkləri", yüksək baş daşıma vəziyyəti və yüksək addımları ilə tanınır.
 Tarixi 
Friz atlarının vətəni şimali Hollandiyanın Frizland əyalətidir. Burada min illər boyu at populyasiyalarının mövcud olduğuna dair sübutlar var. IV əsrə aid Friz atlarının döyüşlərdə istifada edilməsindən bəhs edən mənbələr var. Friz süvariləri haqqında yazmış ingilis yazıçısı Entoni Dent əsərində bu növ atları tərifləyir. Dent və başqaları yazırdı ki, Friz atı həm Britaniya Şayr atının, həm də Fell poninin əcdadıdır. Lakin onun söylədikləri fərziyyə olaraq qalır.

Müasir Friz atlarının əcdadları orta əsrlərdə cəngavərlər tərəfindən döyüşlərdə istifadə olunurdu. XII və XIII əsrlərdə xaçlı səfərləri zamanı bəzi şərq atları Friz atları ilə çarpazlaşdırıldı. XVI və XVII əsrlərdə Niderlandın İspaniyanın tərkibində olduğu dövrdə, döyüş silahları dəyişərək yüngülləşdiyi üçün ağır döyüş atlarına tələbat azaldı. Əndəlüs atları Friz atları ilə çarpazlaşdırıldı və nəticədə şəhərlərdə araba atı kimi istifadə üçün daha uyğun yüngül atlar əldə edildi.

 Xüsusiyyətləri 
Friz at cinsinin ümumi quruluşu güclü və sümük strukturu yaxşı inkişaf etib. Bəzən o, "Barokko tipi" bədən quruluşlu at adlandırılır. Friz atlarının uzun və qövs boyunları, yaxşı zərif formalı qısa qulaqları və İspan tipli başları var. Onların maili çiyinləri, yığcam və əzələli bədənləri, maili arxa hissələri və aşağı oturan quyruqları var. Ayaqları qısa və güclüdür, aşağı hissələrində uzun tüklər  var. Friz atlarının həmçinin uzun və qalın yalı və quyruğu var, tez-tez dalğalı olur. Bu cins canlı və yüksək addımlı yerişi ilə tanınır.

 İstinadlar 

 Ədəbiyyat 





 Xarici keçidlər 

 Koninklijke Vereniging "Het Friesch Paarden-Stamboek" (KFPS) Royal Friesian studbook association
 Friesian Horse Association of North America (FHANA) KFPS representative in USA
 Other KFPS-official foreign breeding associations (about 30)
 The Friesian Horse Society, a North American registry for Friesians, crosses, and Arabo-Friesians